Svjetska banka djevojčici Eli: 'Nemoj odustati, idi naprijed' (19/9/03) - 2003-09-17
"Samo zbog toga što ima pozitivan virus HIV-a, Ela ne smije biti protjerivana od škole do škole”- upozorava Debrework Zewdie, direktori
Svjetska banka jučer je objavila najnovije izvješće i upozorenja za stanovnike istočne i jugoistočne Europe te središnje Azije o širenju epidemije virusa HIV-a i AIDS-a. Najugroženije su Rusija i Ukrajina, dok se Hrvatska, Mađarska, Slovenija, Srbija i Crna Gora te Bosna i Hercegovina svrstavaju u područja koja imaju relativno mali broj zaraženih osoba, ali koje spadaju u rizične regije zbog socijalnih i gospodarskih uvjeta u kojima žive stanovnici tog područja. Zdravstveni stručnjaci Svjetske banke govorili su na jučerašnjoj konferenciji za novinstvo i o slučaju djevojčice Ele u Hrvatskoj, koja zbog toga što je zaražena virusom HIV-a, ne može normalno pohađati školu i koja se svakodnevno susreće s vrlo konkretnom diskriminacijom. Govoreći o djevojčici Eli, predstavnici Svjetske banke su, podsredstvom Glasa Amerike, uputili tri poruke – jedna je za samu Elu, druga za hrvatsko društvo u cjelini, a treća je poruka upućena roditeljima koji svojoj djeci ne dopuštaju da s Elom sjede u istom razredu. "Nemoj odustati, idi naprijed, jer ti si dijete kao i svako drugo, ali tebi se jednostavno dogodilo to da budeš HIV pozitivna. To je moja poruka za Elu!" - bile riječi doktora Olusojia Adeyia, koji za Svjetsku banku vodi program zaštite od AIDS-a za područje istočne i jugoistočne Europe te središnje Azije. Svjetska banka u svojoj regionalnoj strategiji želi pružiti veću potporu političkim i društvenim nastojanjima u borbi protiv epidemije, ali i u nastojanjima da stanovništvo tog područja, kojem pripada i Hrvatska, bude bolje informirano. Zbog toga doktor Adeyi šalje i ovu poruku kada je Elin slučaj u pitanju: "U ovakvim slučajevima angažman onih koji su na vlasti, dakle, angažman Vlade vrlo je koristan, koristan je i društveni angažman. To su trenuci u kojima intelektualna elita treba pokazati da je sposobna preuzeti inicijativu i svojim sunarodnjacima reći – nemojte stigmatizirati slučajeve poput Elinog, nemojte dopustiti da te osobe budu žrtve neutemeljenih predrasuda. To je ključni čimbenik u borbi protiv epidemije virusa HIV-a i AIDS-a." Posebna poruka za roditelje koji svojoj djeci ne dopuštaju da zajedno s Elom borave u istom razredu ili čak u istoj školi dolazi od doktorice Debrework Zewdie, direktorice Globalnog programa Svjetske banke za virus HIV-a i AIDS. Osim najboljih medicinskih škola koje je pohadjala u Europi, Africi i Sjedinjenim Državama, gospodja Zewdie je objavila i preko 100 radova u stručnim časopisima i knjigama upravo o problemu virusa HIV-a i AIDS-a. Ona hrvatskim roditeljima poručuje: "Posebna poruka za roditelje glasi – virus HIV-a i AIDS su takve vrste bolesti koje se ne mogu prenijeti na drugu djecu. Da Ela ima, recimo hepatitis, onda bi i mogla zaraziti i ostalu djecu, ali virus HIV-a i AIDS ne mogu se prenijeti osim seksualnim odnosom, zatim tijekom trudnoće s majke na dijete te ukoliko se istom špricom intravenozno uzima droga. Koliko sam razumjela, Ela nije dovoljno stara niti za jednu od ovih aktivnosti. Zato poručujem roditeljima – njihova djeca nisu ni na koji način u opasnosti ukoliko se normalno druže s Elom i jedino mogu koristiti Elino iskustvo da i njihova djeca nauče kako se zaštiti." Doktorica Zewdie ističe da slučajeva kao što je Ela ima na svim kontinentima, u svakoj zemlji, da je toga bilo i u Sjedinjenim Državama, ali da društvo ima obvezu pomoći ljudima na koje su upire prstom: ”Sve dok ljudi imaju predrasudu prema zaraženim osobama nikada se neće spriječtiti eventualna epidemija. To je najgore što se može činiti. Vlada mora učiniti sve što je u njezinoj moći da pomogne osobama na koje se upire prstom i takvim ljudima moraju biti ispunjena sva ljudska prava. I pojedine vlade trebaju ponešto edukacije. Drugo – kompletna zajednica – dakle, i vjerski čelnici trebaju preuzeti veću ulogu u nastojanjima da zaražene osobe budu prihvaćene od ostatka društva. To je jedini način da se ova bolest zaustavi. Posebnu ulogu imaju mediji koji trebaju ljude i informirati, ali i obrazovati tako da ljudi shvate da samo zbog toga što ima pozitivan virus HIV-a, Ela ne smije biti naprosto 'protjerivana' od škole do škole, od grada do grada”- rekla je za Glas Amerike Debrework Zewdie, direktorica Globalnog programa Svjetske banke za virus HIV-a i AIDS-a. Više o izvješću Svjetske banke o AIDSu u istočnoj Europi možete naći na našim web stranicama : www.glasamerike.com